次范至能憶同游石湖韻
作者：周必大
朝代：宋

paragraphs: 桃源非真亦非空，幾年誤轉漁郎篷。
豈知石湖天尺五，不隔三萬弱水中。
主公心伴白鷗沒，莫莫朝朝醉花月。
邇來一念了世緣，蟬冕照人頭未雪。
如今又作衣錦回，汀洲依舊玉成堆。
聞道丹青憶賢佐，白麻早晚從天來。
斷章批處階重抹，敢向坐中論禮絕。
午橋他日倘重陪，庶見方瞳并綠髮。